Maria Ressa: সংবাদমাধ্যমের কণ্ঠ রোধকে পারমাণবিক হামলার সঙ্গে তুলনা নোবেলজয়ী রেসার

অসলো: সংবাদমাধ্যমের উপর আঘাত নতুন ঘটনা নয়। গোটা (Maria Ressa) বিশ্বের নানা দেশেই স্বাধীনভাবে কাজ করা অধিকার নেই সাংবাদিকদের। পাঠকদের জন্য খবর করতে গিয়ে কখনও তাঁদের হুমকির মুখে পড়তে হচ্ছে, কখনও বা শাসকের রোষানলে পড়তে হচ্ছে। প্রাণও যাচ্ছে অনেকের। সাংবাদিক মারিয়া রেসার (Maria Ressa) নোবেল পুরস্কার গ্রহণ করার পর তাঁর বক্তব্যে এই বিষয়টি উল্লেখ করেছেন। সংবাদমাধ্যমের উপর ছড়ি ঘোরানোর জন্য মার্কিন ইন্টারনেট জায়ান্ট গুলিকেও একহাত নিয়েছেন রেসা।

মারিয়া রেসার মতে, সংবাদমাধ্যমের উপর দমনপীড়ন পারমাণবিক বোমার চেয়ে ভয়ঙ্কর। যা সমাজ এবং সভ্যতাকে ধ্বংস করে ফেলতে পারে। খানিকটা কটাক্ষের সুরে তিনি বলেছেন, টেকনোলজি জায়ান্টগুলি একরকম ভাইরাসকে ছেড়ে দিচ্ছে, যা আমাদের প্রত্যেককে আক্রমণ করছেন। র‍্যাপলার নিউস সাইটের যুগ্ম-প্রতিষ্ঠাতা রেসা ফেসবুক সহ এই ধরনের জায়ান্ট গুলিকে আক্রমণ করেছে। নোবেলজয়ীর দাবি, এই সমস্ত সংস্থা মুনাফার জন্য পরিকল্পিত ভাবে ভুল সংবাদ ছড়ায়।

ফেসবুকের প্যারেন্ট কোম্পানি মেটা সম্প্রতি নতুন নীতি ঘোষণা করেছে। এর ফলে কোনও ব্যক্তির নিউস ফিডের উপর সংস্থার নিয়ন্ত্রণ আরও বেড়েছে। এই কড়া নিয়ন্ত্রণকেই দুষেছেন মারিয়া। তিনি বলেন, সম্প্রতি রাশিয়ার ১০০-র বেশি সাংবাদিক, মানবাধিকার কর্মীকে ‘ভিন দেশের এজেন্ট’ বলে দেগে দেওয়া হয়েছে। রাশিয়ায় এর অর্থ- গণশত্রু। রাশিয়ায় ‘অন্ধকার যুগ’ চলছে বলেও দাবি করেছেন তিনি। কাজ করতে যে সাংবাদিকরা সম্প্রতি প্রাণ হারিয়েছেন, তাঁদের জন্য এক মিনিট নীরবতা পালনের আবেদন জানান মারিয়া।