কলকাতা বিশ্ববিদ্যালয়ের সাংবাদিকতা বিভাগের ৭৫ বছর

কলকাতা: কলকাতা বিশ্ববিদ্যালয়ের সাংবাদিকতা বিভাগের পাঠ্যক্রম ৭৫ বছরে পা দিচ্ছে। ১৯৫০ সালের ৭ অক্টোবর বিশ্ববিদ্যালয়ের সাংবাদিকতায় দুবছরের স্নাতকোত্তর ডিপ্লোমা কোর্সের উদ্বোধন করেন প্রাক্তন উপাচার্য এবং মুখ্যমন্ত্রী বিধানচন্দ্র রায়। সেই সময় উপাচার্য ছিলেন বিচারপতি শম্ভুনাথ বন্দ্যোপাধ্যায়।

কলকাতা বিশ্ববিদ্যালয়ে সাংবাদিকতা পাঠ্যক্রমের প্রবর্তন ছিল এক ঐতিহাসিক পদক্ষেপ। ১৯৭১-৭৩ শিক্ষাবর্ষে স্নাতকোত্তর এমএ কোর্সের সূচনা হয়। চপলাকান্ত ভট্টাচার্য, হেমেন্দ্রপ্রকাশ ঘোষ, বিবেকানন্দ মুখোপাধ্যায়, সত্যেন্দ্রনাত মজুমদার, মোহিত মৈত্র, দক্ষিণারঞ্জন বসু, বিধুভূষণ সেনগুপ্ত প্রমুখ আমন্ত্রিত শিক্ষক ছিলেন বিভিন্ন সময়ে। প্রথম স্থায়ী শিক্ষক হিসেবে পরে যোগ দেন সুনীত কুমার মুখোপাধ্যায়।

আরও পড়ুন: পুজোর ছুটিতে অনলাইন ক্লাস নিতে হবে শিক্ষকদের

কলকাতা বিশ্ববিদ্যালয়ের সাংবাদিকতা বিভাগের ছাত্রছাত্রীরা ছড়িয়ে রয়েছেন বিশ্বের বিভিন্ন দেশে। তাঁরা নিজ নিজ পেশায় অত্যন্ত সফল। বিভাগের ৭৫ বছরে পদার্পণ উপলক্ষে বর্ষব্যাপী নানা কর্মসূচি পালিত হবে। উপাচার্য শান্তা দত্ত, বিভাগীয় প্রধান পীযূষকান্তি পাণিগ্রাহী এক সাংবাদিক সম্মেলনে এ কথা জানান। বিভাগের ডিন সৌমেন্দ্রনাথ বেরা জানান, ৭ অক্টোবর, সোমবার বিশ্ববিদ্যালয় প্রাঙ্গণে পতাকা উত্তোলনের মাধ্যমে বর্ষব্যাপী কর্মসূচির আনুষ্ঠানিক উদ্বোধন হবে। পরে সেখান থেকে এক বর্ণাঢ্য শোভাযাত্রা শুরু হবে। তা শেষ হবে ওয়েলিংটন স্কোয়ারে বিধানচন্দ্র রায়ের বাড়ি গিয়ে। ডিন সকল প্রাক্তনী এবং বর্তমান পড়ুয়াদের এই শোভাযাত্রায় শামিল হওয়ার আবেদন জানিয়েছেন। বিভিন্ন বেসরকারি শিক্ষা প্রতিষ্ঠান, যেখানে সাংবাদিকতা পড়ানো হয়, তাদের পড়ুয়াদেরও যোগদানের আমন্ত্রণ জানানো হয়েছে। অধ্যাপক বেরা আরও জানান, আগামী এক বছর ধরে নানা অনুষ্ঠান হবে। সেমিনার, বিতর্কসভা, সাংস্কৃতিক কর্মসূচিও চলবে।